EL Επίσημη Εφημερίδα της Ευρωπαϊκής Ένωσης C 325/65

Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Ανακοίνωση της Επιτροπής σχετικά με μια στρατηγική της Ευρωπαϊκής Ένωσης για τα δικαιώματα του παιδιού»

COM(2006) 367 τελικό

(2006/C 325/16)

Στις 13 Ιουλίου 2006, και σύμφωνα με το άρθρο 262 της ΣΕΚ, η Ευρωπαϊκή Επιτροπή αποφάσισε να ζητήσει από την Ευρωπαϊκή Οικονομική και Κοινωνική Επιτροπή να καταρτίσει γνωμοδότηση με θέμα την ανωτέρω ανακοίνωση.

Το ειδικευμένο τμήμα «Απασχόληση, κοινωνικές υποθέσεις, δικαιώματα του πολίτη», στο οποίο ανατέθηκε η προετοιμασία των σχετικών εργασιών της ΕΟΚΕ, υιοθέτησε τη γνωμοδότησή του στις 7 Νοεμβρίου 2006, με βάση την εισηγητική έκθεση της κ. van Turnhout.

Κατά την 431η σύνοδο ολομέλειάς της, της 13ης και 14ης Δεκεμβρίου 2006 (συνεδρίαση της 13ης Δεκεμβρίου 2006), η ΕΟΚΕ υιοθέτησε ομόφωνα την ακόλουθη γνωμοδότηση.

1. Σύνοψη

1.1 Η Ευρωπαϊκή Οικονομική και Κοινωνική Επιτροπή επιδοκιμάζει την «Ανακοίνωση της Επιτροπής σχετικά με μια στρατηγική της Ευρωπαϊκής Ένωσης για τα δικαιώματα του παιδιού». Ειδικότερα, η ΕΟΚΕ υποστηρίζει την πρόταση για την ανάπτυξη ολοκληρωμένης στρατηγικής για την αποτελεσματική προώθηση και διαφύλαξη των δικαιωμάτων του παιδιού στο πλαίσιο των εσωτερικών και εξωτερικών πολιτικών της ΕΕ, καθώς και για την ενίσχυση των προσπαθειών των κρατών μελών σε αυτό το πεδίο.

1.2 Η ΕΟΚΕ εκφράζει, ωστόσο, τη λύπη της για το γεγονός ότι η ανακοίνωση δεν ορίζει ότι η στρατηγική θα προσανατολίζεται σε ελάχιστα πρότυπα και θα περιλαμβάνει ευρείς στόχους με συγκεκριμένες επιδιώξεις και προθεσμίες.

1.3 Η ΕΟΚΕ επιδοκιμάζει τις προτεινόμενες προς δημιουργία δομές για την υποστήριξη της εν λόγω στρατηγικής, συμπεριλαμβανομένης μίας μονάδας για τα δικαιώματα του παιδιού στους κόλπους της Επιτροπής και ενός συντονιστή για τα δικαιώματα του παιδιού, μίας διϋπηρεσιακής ομάδας της Επιτροπής, ενός Ευρωπαϊκού Φόρουμ για τα δικαιώματα του παιδιού, μίας διαδικτυακής πλατφόρμας συζήτησης και πλατφόρμας εργασίας, δραστηριοτήτων για την άμεση συμμετοχή παιδιών στη διαδικασία, καθώς και επικοινωνιακής στρατηγικής για τα δικαιώματα του παιδιού. Η ΕΟΚΕ θα επιδιώξει να διαδραματίσει ενεργό ρόλο στα σχετικά σημαντικά φόρουμ.

1.4 Η ΕΟΚΕ εκφράζει τη λύπη της για το γεγονός ότι δεν αποδίδεται μεγαλύτερη προσοχή στην κατάσταση των παιδιών θηλυκού γένους, στα παιδιά με αναπηρίες, τα παιδιά μετανάστες, αιτούντες άσυλο και πρόσφυγες, τόσο σε κοινοτικό όσο και σε παγκόσμιο επίπεδο.

1.5 Η ΕΟΚΕ επιδοκιμάζει την αναγνώριση ότι τα κράτη μέλη δεσμεύονται να τηρούν τις διεθνείς συνθήκες και ζητεί να αποδοθεί μεγαλύτερη έμφαση, στο πλαίσιο της στρατηγικής, στην ανάγκη τα κράτη μέλη να εφαρμόσουν επειγόντως τις υφιστάμενες ευρωπαϊκές και διεθνείς δεσμεύσεις όσον αφορά τα δικαιώματα των παιδιού, ιδιαίτερα βάσει της Σύμβασης των ΗΕ για τα Δικαιώματα του Παιδιού.

1.6 Η ΕΟΚΕ ζητά, κατά την ανάπτυξη της στρατηγικής, να ληφθεί υπόψη η πολυμορφία των παιδιών και οι διαφέρουσες ανάγκες τους με ιδιαίτερη έμφαση στα θέματα της παιδικής φτώχειας και των διακρίσεων. Η ΕΟΚΕ συνιστά να δοθεί προτεραιότητα στην ανάπτυξη μίας δέσμης συγκρίσιμων δεικτών και στη συγκέντρωση βάσιμων δεδομένων σε επίπεδο κράτους μέλους. Ζητεί, ειδικότερα, να λαμβάνεται δεόντως υπόψη το ζήτημα της ποιοτικής εκπαίδευσης για τα κάτω των 6 ετών παιδιά και να οριστούν συμπληρωματικοί ποιοτικοί στόχοι για τις υπηρεσίες φύλαξης παιδιών και παιδικής μέριμνας κατά τη διάρκεια της ημέρας.

1.7 Η ΕΟΚΕ ζητά να δοθούν επειγόντως το κατάλληλο καθεστώς και πολιτική βαρύτητα στο συντονιστή για τα δικαιώματα του παιδιού, προκειμένου να διασφαλισθεί η επίτευξη των στόχων της υπηρεσίας, καθώς και να υπάρξει πολιτική δέσμευση για την προώθηση της ανακοίνωσης και την ανάπτυξη Πράσινης Βίβλου και στρατηγικής. Η ΕΟΚΕ προτείνει στο Ευρωπαϊκό Κοινοβούλιο να εξετάσει τη δυνατότητα θέσπισης ειδικών μέτρων για τη χρηματοδότηση της στρατηγικής και των προτεινόμενων δράσεών της.

2. Πλαίσιο

2.1 Τα δικαιώματα του παιδιού συνιστούν μέρος των δικαιωμάτων του ανθρώπου που η ΕΕ και τα κράτη μέλη δεσμεύονται να σέβονται, βάσει διεθνών και ευρωπαϊκών Συνθηκών, και κυρίως της ΣΔΠ και των Προαιρετικών Πρωτοκόλλων της (1), συμπεριλαμβανομένων και των Αναπτυξιακών Στόχων της Χιλιετίας (2), καθώς και της Ευρωπαϊκής Σύμβασης των Δικαιωμάτων του Ανθρώπου (3) (ECHR). Η ΕΕ αναγνώρισε ρητώς τα δικαιώματα του παιδιού στον Ευρωπαϊκό Χάρτη Θεμελιωδών Δικαιωμάτων (4) και κυρίως στο άρθρο του 24.

2.2 Η Επιτροπή καθορίζει τα δικαιώματα του παιδιού ως μία από τις βασικές προτεραιότητες στην ανακοίνωσή της για τους στρατηγικούς στόχους 2005-2009: «Ιδιαίτερη προτεραιότητα πρέπει να δοθεί στην αποτελεσματική προστασία των δικαιωμάτων των παιδιών, για την καταπολέμηση της οικονομικής εκμετάλλευσης, αλλά και κάθε μορφής κακομεταχείρισης, έτσι ώστε η Ένωση να αποτελέσει πρότυπο για τις άλλες χώρες του πλανήτη» (5). Στο πλαίσιο αυτό, η ομάδα των Επιτρόπων που είναι αρμόδια για τα θεμελιώδη δικαιώματα, την εξάλειψη των διακρίσεων και τις ίσες ευκαιρίες αποφάσισε, τον Απρίλιο του 2005, να αναλάβει ειδική πρωτοβουλία για την προώθηση, την προστασία και την υλοποίηση των δικαιωμάτων των παιδιών στις εσωτερικές και εξωτερικές πολιτικές της Ευρωπαϊκής Ένωσης.

2.3 Τον Μάρτιο του 2006, το Ευρωπαϊκό Συμβούλιο ζήτησε από τα κράτη μέλη «να λάβουν τα απαραίτητα μέτρα για τον ταχύ και σημαντικό περιορισμό της παιδικής φτώχειας, προσφέροντας στα παιδιά ίσες ευκαιρίες, ανεξάρτητα από το κοινωνικό τους υπόβαθρο».

2.4 Η εξεταζόμενη ανακοίνωση αποτελεί την εφαρμογή των εν λόγω αποφάσεων.

3. Γενικές παρατηρήσεις

3.1 Η ΕΟΚΕ επιδοκιμάζει την «Ανακοίνωση της Επιτροπής σχετικά με μια στρατηγική της Ευρωπαϊκής Ένωσης για τα δικαιώματα του παιδιού» — που εστιάζεται σε όλα τα παιδιά κάτω των 18 ετών. Η ΕΟΚΕ υποστηρίζει την εν λόγω σημαντική πρωτοβουλία της Επιτροπής να θέσει τα θεμέλια για την ανάπτυξη πολιτικής για τα δικαιώματα του παιδιού. Ιδιαίτερα, η ΕΟΚΕ υπογραμμίζει την πρόταση της Επιτροπής για τη θέσπιση ολοκληρωμένης στρατηγικής της ΕΕ για την αποτελεσματική προώθηση και διαφύλαξη των δικαιωμάτων του παιδιού στις εσωτερικές και εξωτερικές πολιτικές της ΕΕ, καθώς και για την ενίσχυση των προσπαθειών των κρατών μελών στο εν λόγω πεδίο.

3.2 Το πεπρωμένο της Ευρώπης εξαρτάται όλο και περισσότερο από την ικανότητά της να ενθαρρύνει κοινωνίες που λαμβάνουν υπόψη τους τις ανάγκες των παιδιών και τα υποστηρίζουν. Η εν λόγω ανακοίνωση αποτελεί την αναγνώριση του γεγονότος ότι η προώθηση και η διαφύλαξη των δικαιωμάτων του παιδιού είναι θεμελιώδους σημασίας για το μέλλον της ΕΕ και ότι η δημιουργία φιλικών προς τα παιδιά κοινωνιών εντός της ΕΕ δεν είναι δυνατόν να ξεχωρίζεται από την ανάγκη για της περαιτέρω εμβάθυνση και παγίωση της ευρωπαϊκής ολοκλήρωσης. Τα παιδιά δεν πρέπει να θεωρούνται σημαντικά απλώς επειδή αποτελούν τους μελλοντικούς ενήλικες και το μελλοντικό εργατικό δυναμικό, αλλά απαιτείται να αναγνωριστεί η παιδική ηλικία ως μία φάση της ζωής σημαντική και πολύτιμη με δική της αξία.

3.3 Η ΕΟΚΕ εκφράζει τη λύπη της για την εμπλοκή στη συνταγματική διαδικασία της ΕΕ, δεδομένου ότι τόσο στη Συνταγματική Συνθήκη όσο και στον Χάρτη Θεμελιωδών Δικαιωμάτων αναγνωρίζονται ρητώς τα δικαιώματα του παιδιού. Κατά συνέπεια, οι υφιστάμενες περιορισμένες νομικές βάσεις για τα δικαιώματα του παιδιού στις Συνθήκες της ΕΕ έχουν επιπτώσεις όσον αφορά τους πιθανούς δημοσιονομικούς πόρους.

3.4 Αναγνωρίζοντας την πολλαπλότητα των προκλήσεων για τα παιδιά και τους νέους στη σημερινή κοινωνία, η ΕΟΚΕ συνέβαλε, σε τακτά χρονικά διαστήματα, κατά την παρελθούσα δεκαετία στην ανάπτυξη πολιτικής για τους νέους σε κοινοτικό επίπεδο (6). Ανέλαβε σημαντικές συζητήσεις σε καίριους τομείς, όπως είναι η απασχόληση των νέων, η κοινωνική ένταξη, η εκπαίδευση, η κινητικότητα, η συμμετοχή και ο ρόλος των ΜΚΟ.

3.5 Η ΕΟΚΕ επιδοκιμάζει την αναγνώριση της άποψης ότι είναι ζωτικής σημασίας η διάκριση των δικαιωμάτων του παιδιού και όχι η απλή συμπερίληψή τους στο βασικό κορμό των ανθρωπίνων δικαιωμάτων. Η ΕΟΚΕ πιστεύει ότι τα παιδιά, εξαιτίας της τρωτότητάς και των ειδικών αναγκών τους, απαιτούν ειδικά μέτρα προστασίας και μέριμνας, συμπεριλαμβανομένης και της κατάλληλης νομικής προστασίας.

3.6 Η ΕΟΚΕ ζητεί επειγόντως η στρατηγική να αναγνωρίζει τον σημαντικό ρόλο της οικογένειας και ειδικότερα τον ρόλο των γονέων, καθώς και την ευθύνη των κρατών μελών να βοηθούν τους γονείς στα καθήκοντά τους ως γονέων με πολλούς τρόπους είδους, και όχι μόνον με χρηματοοικονομικά μέσα.

3.7 Η ΕΟΚΕ επιδοκιμάζει την υιοθέτηση ενός ορισμού για τα παιδιά, ως των ατόμων κάτω των 18 ετών, σε συμφωνία με τη Σύμβαση των ΗΕ για τα Δικαιώματα του Παιδιού (ΣΔΠ). Θα υπάρξει ανάγκη για συνοχή και συντονισμό μεταξύ των πολιτικών της ΕΕ που έχουν ως στόχο τα παιδιά μεταξύ 15 και 18 ετών, δεδομένου ότι αυτή η ηλικιακή ομάδα εμπίπτει και στον ορισμό της ΕΕ για τους νέους. Η στρατηγική θα πρέπει να επαναλαμβάνει συναφείς στόχους που περιλαμβάνονται στο Ευρωπαϊκό Σύμφωνο για τους Νέους και στην Ανοιχτή Μέθοδο Συντονισμού για τη νεολαία.

3.8 Η ΕΟΚΕ καλεί την Επιτροπή να διαμορφώσει επειγόντως τα ελάχιστα πρότυπα και να συμπεριλάβει ολοκληρωμένους τελικούς σκοπούς με σαφείς ενδιάμεσους στόχους και χρονοδιαγράμματα για την εφαρμογή της ανακοίνωσης.

3.9 Η Ευρώπη χρειάζεται τη συνεχή συμμετοχή των παιδιών προκειμένου να οικοδομηθεί μία ολοκληρωμένη, ασφαλής και συνεκτική Ευρώπη. Η σημασία της ΕΕ για τα παιδιά θα πρέπει να συνδέεται με τη ζωή τους και να καταδεικνύει σαφές ενδιαφέρον για αυτή, καθώς και να ανταποκρίνεται κατά τρόπο ορατό και δημιουργικό στις ανάγκες τους.

3.10 Η ΕΟΚΕ επιδοκιμάζει την αναγνώριση εκ μέρους της Επιτροπής της ανάγκης των παιδιών να εκφράζουν τις απόψεις τους στο πλαίσιο διαλόγου όσον αφορά αποφάσεις που επηρεάζουν τη ζωή τους, όπως επισημαίνεται στο άρθρο 12 της ΣΔΠ. Κάθε πολιτική με στόχο τα παιδιά θα πρέπει να χαρακτηρίζεται από τη θεμελιώδη αρχή της συμμετοχής των παιδιών: μίας αρχής που επαναλαμβάνεται σε ευρωπαϊκό και διεθνές επίπεδο (7).

3.11 Η ΕΕ επιδοκιμάζει επίσης τις προτεινόμενες από την Επιτροπή δραστηριότητες για την άμεση συμμετοχή των παιδιών στη διαδικασία. Τα κράτη μέλη και τα θεσμικά όργανα θα πρέπει να διαθέσουν τους απαιτούμενους πόρους, ενισχύσεις και μηχανισμούς για τη διευκόλυνση της συμμετοχής των παιδιών στην ανάπτυξη και εφαρμογή της στρατηγικής. Τα παιδιά θα πρέπει να συμμετέχουν από πρώιμο στάδιο στη διαδικασία και μέσω μίας ποικιλίας κατάλληλων προς την ηλικία τους μεθοδολογιών, για παράδειγμα, καλλιτεχνικής εργασίας, διευκολυνόμενων συζητήσεων κλπ. Θα πρέπει να επισημανθεί ότι καίρια πρόκληση για αυτό το έργο θα πρέπει να είναι η συμπερίληψη και παιδιών προερχόμενων από μειονεκτούντα και εθνικά μειονοτικά περιβάλλοντα, καθώς και παιδιών με αναπηρίες, και η διασφάλιση της ισότητας των ευκαιριών για όλα αυτά τα παιδιά.

3.12 Μία οριζόντια προσέγγιση για την ανάπτυξη πολιτικής θα διασφάλιζε μία περισσότερο συντονισμένη και αποτελεσματική στρατηγική. Τα κράτη μέλη διαβουλεύονται τακτικά με συνδικαλιστικές οργανώσεις εργοδοτών και εργαζομένων κατά την ανάπτυξη πολιτικών όπως είναι οι κατευθυντήριες γραμμές για την απασχόληση. Η ανάλογη επιτυχία αυτής της πρωτοβουλίας θα εξαρτάται από τη συμμετοχή όλων των ενδιαφερόμενων μερών και ιδιαίτερα των παιδιών, των οργανώσεων των παιδιών όπως και των γονέων, των κοινωνικών εταίρων, των περιφερειακών και τοπικών αρχών, καθώς και των κρατών μελών.

3.13 Συνεπώς, η ΕΟΚΕ ελπίζει ότι η εν λόγω ανακοίνωση θα θέσει τις βάσεις, τόσο σε ευρωπαϊκό όσο και σε εθνικό επίπεδο, για μία αποτελεσματικότερη εταιρική σχέση μεταξύ των φορέων λήψης αποφάσεων, των τοπικών και περιφερειακών αρχών, μη κυβερνητικών οργανώσεων και των ίδιων των παιδιών. Η πραγματική και συνεχής συμμετοχή παιδιών και οργανώσεων παιδιών στην ανάπτυξη και εφαρμογή πολιτικών θα διασφαλίσει ότι αντιμετωπίζονται οι πραγματικές ανάγκες των παιδιών και ότι τα παιδιά θα αισθάνονται δική τους τη μελλοντική στρατηγική.

3.14 Τα παιδιά δεν αποτελούν μία ομοιογενή ομάδα. Ως εκ τούτου, η ΕΟΚΕ συνιστά να λαμβάνουν υπόψη τους οι πολιτικές, τόσο σε επίπεδο ΕΕ όσο και κράτους μέλους, την ποικιλομορφία των παιδιών και να αντιμετωπίζουν τις ποικίλες ανάγκες τους, καθώς, για παράδειγμα, τα παιδιά μπορεί να επηρεάζονται από τη γεωγραφική τοποθεσία όπου κατοικούν, την ηλικία τους, το φύλο τους, την εθνότητά τους, τη θρησκεία τους, τη γλώσσα τους, καθώς και τις οικογενειακές δομές τους ή τις αναπηρίες τους. Θα πρέπει να δοθεί ιδιαίτερη προσοχή στον αντίκτυπο της φτώχειας, του κοινωνικού αποκλεισμού, των αναπηριών, των διακρίσεων και του ρατσισμού, της κατάστασης της εθνικής μειονότητας και της προσφυγιάς, τόσο στο εσωτερικό της ΕΕ όσο και σε παγκόσμιο επίπεδο.

3.15 Η ΕΟΚΕ επιδοκιμάζει τη δήλωση ότι και ο χώρος διαβίωσης των παιδιών επηρεάζει την κατάσταση τους. Τα παιδιά μπορεί να μειονεκτούν εξαιτίας της άνισης πρόσβασης στις υπηρεσίες που είναι διαθέσιμες στην περιοχή όπου ζουν, όπως είναι η πρόσβαση σε ποιοτική εκπαίδευση, υγειονομική μέριμνα, στέγαση και συναφείς εγκαταστάσεις, κοινωνικές υπηρεσίες, δημόσιες συγκοινωνίες, εγκαταστάσεις παιχνιδιού και αναψυχής, πληροφορίες και δυνατότητες συμμετοχής στην κοινωνία των πολιτών. Η ΕΟΚΕ προτείνει να συμπεριλαμβάνει η στρατηγική ειδικούς στόχους, για να διασφαλίζεται ότι τα παιδιά σε όλες τις γεωγραφικές περιοχές διαθέτουν ίσες ευκαιρίες. Αυτό θα συνεπαγόταν την ενίσχυση των δραστηριοτήτων για την αντιμετώπιση της παιδικής φτώχειας.

3.16 Η ΕΟΚΕ εκφράζει τη λύπη της γιατί δεν αποδίδεται περισσότερη προσοχή στην κατάσταση των παιδιών θηλυκού γένους, των παιδιών με αναπηρίες, καθώς και των παιδιών μεταναστών, αιτούντων άσυλο και προσφύγων, τόσο στο εσωτερικό της ΕΕ όσο και σε παγκόσμιο επίπεδο.

3.17 Σε συμφωνία με τη δέσμευση της Επιτροπής για την ενσωμάτωση στις πολιτικές της των αναπηριών, η οποία εκφράσθηκε ρητώς στο Ευρωπαϊκό Σχέδιο Δράσης του για τις Ίσες Ευκαιρίες για τα άτομα με αναπηρίες (8), οι αναπηρίες θα πρέπει να ληφθούν υπόψη στη στρατηγική για να εξασφαλισθεί η πλήρης και ισότιμη συμμετοχή και συμπερίληψη των παιδιών με αναπηρίες.

3.18 Η ΕΟΚΕ υποστηρίζει το πόρισμα της Επιτροπής για το Καθεστώς των Γυναικών του 2007, σύμφωνα με το οποίο «αν και αναγνωρίζεται ότι έχει επιτευχθεί πρόοδος όσον αφορά τη συμμετοχή των γυναικών στη λήψη αποφάσεων σε όλα τα επίπεδα, εντούτοις εκφράζονται ανησυχίες για τα σοβαρά και επίμονα εμπόδια, τα οποία είναι πολυάριθμα και ποικίλα και εξακολουθούν να εμποδίζουν την πρόοδο των γυναικών και τη συμμετοχή τους στη λήψη αποφάσεων και στα οποία περιλαμβάνονται η γυναικεία φτώχεια, η έλλειψη ισότιμης πρόσβασης στην υγεία, την εκπαίδευση, την κατάρτιση και την απασχόληση, οι ένοπλες συγκρούσεις και η έλλειψη ασφάλειας.» (9)

3.19 Η ΕΟΚΕ εκφράζει την απογοήτευσή της επειδή δεν γίνεται αναφορά στη διάθεση ποιοτικής «πρώιμης εκπαίδευσης και ανάπτυξης» για παιδιά κάτω των έξι ετών, παρά το γεγονός ότι οι υπηρεσίες φύλαξης παιδιών και παιδικής μέριμνας κατά τη διάρκεια της ημέρας αποτελούν ένα μακροπρόθεσμο και με προτεραιότητα στόχο πολιτικής της ΕΕ καθώς και των ποσοτικών στόχων που υιοθέτησε η ΕΕ. Η ΕΟΚΕ ζητεί επειγόντως τη ρητή συμπερίληψη αυτού του τομέα εντός της προτεινόμενης στρατηγικής, δεδομένου ότι αυτό έχει σοβαρό αντίκτυπο για τη ζωή και την ευζωία των παιδιών και σαφώς εμπίπτει στο πεδίο της ανακοίνωσης (10). Ειδικότερα, η ΕΟΚΕ ζητεί επειγόντως την ανάπτυξη συμπληρωματικών ποιοτικών στόχων για υπηρεσίες παιδικής μέριμνας, οι οποίοι να λαμβάνουν υπόψη τους τα δικαιώματα των παιδιών και την καλύτερη εξυπηρέτηση των συμφερόντων τους και οι οποίοι να βασίζονται στις προηγούμενες εργασίες του Συμβουλίου Υπουργών και του Δικτύου Παιδικής Μέριμνας της ΕΚ. (11)

3.20 Η ΕΟΚΕ επιδοκιμάζει τις πραγματοποιηθείσες εργασίες της ΕΕ για τον περιορισμό της παιδικής φτώχειας. Εντούτοις, τα κράτη μέλη θα πρέπει να αναλάβουν την πρόκληση για την εξάλειψη της παιδικής φτώχειας και να θέσουν άμεσους στόχους. Η ανταπόκριση σε αυτή την πρόκληση θα απαιτήσει ένα ολοκληρωμένο, βιώσιμο και πλήρως χρηματοδοτούμενο πρόγραμμα δράσης που να αντιμετωπίζει την πολυδιάστατη φύση της παιδικής φτώχειας. Σε αυτό το πλαίσιο, χρειάζεται να υπάρξει εστίαση στην υποστήριξη των εργαζομένων χαμηλού εισοδήματος με παιδιά, καθώς και εκείνων που βρίσκονται εκτός του πλέγματος της απασχόλησης. Η παιδική φτώχεια έχει σοβαρό αντίκτυπο για τα παιδιά σε ευρύ φάσμα πεδίων, όπως εκείνων της υγείας, της εκπαίδευσης ή ακόμη των μελλοντικών προοπτικών του παιδιού όσον αφορά τη διάρρηξη του φαύλου κύκλου της φτώχειας. Τα κράτη μέλη πρέπει να εφαρμόσουν άμεσα πολιτικές για την αντιμετώπιση όλου του φάσματος αυτών των πεδίων.

3.21 Μία άλλη μείζων πρόκληση αφορά τη φροντίδα για τα παιδιά που είτε δεν έχουν οικογενειακή προστασία είτε κινδυνεύουν να την απολέσουν. Τα αίτια που προκαλούν τις καταστάσεις αυτές είναι πολλά και διάφορα ανάλογα τις χώρες, μεταξύ αυτών όμως είναι η διάλυση της οικογένειας, η φτώχεια, ασθένειες όπως το HIV/AIDS, η συμπεριφορά, ο εθισμός ή προβλήματα με τους κηδεμόνες. Στη στρατηγική θα πρέπει να συμπεριληφθεί ως στόχος η χάραξη σαφών προληπτικών πολιτικών και η κατάρτιση προγραμμάτων οικογενειακής υποστήριξης.

3.22 Άλλες προκλήσεις για τα κράτη μέλη, για την αντιμετώπιση των οποίων θα ήταν σκόπιμο να συμπεριληφθούν συγκεκριμένοι στόχοι και να ενθαρρυνθεί η διδαχή από τις βέλτιστες πρακτικές, αφορούν τους τομείς της δικαιοσύνης ανηλίκων και του οικογενειακού δικαίου, την προώθηση της υγιεινής διατροφής για τη βελτίωση της υγείας των παιδιών και την καταπολέμηση της παιδικής παχυσαρκίας και την προαγωγή πολιτικών εργασίας που θα είναι φιλικές προς την οικογένεια.

3.23 Καθόσον αφορά τα παιδιά που είναι τρόφιμοι ιδρυμάτων, θα πρέπει να προβλεφθούν ειδικές ενέργειες για την προστασία και προαγωγή των δικαιωμάτων τους. Η στρατηγική θα πρέπει να περιλαμβάνει τη δέσμευση ότι θα καταρτιστούν ευρωπαϊκές κατευθυντήριες γραμμές και πρότυπα ποιότητας σχετικά με τα παιδιά που έχουν ανατεθεί στη δημόσια πρόνοια (12), οι οποίες θα λάβουν υπόψη τα πρότυπα, τις συστάσεις και τα πρωτόκολλα που έχουν προτείνει διεθνείς οργανισμοί όπως η UNICEF, η ΠΟΥ και το Συμβούλιο της Ευρώπης.

3.24 Η ΕΟΚΕ επικροτεί την έκθεση του ανεξάρτητου εμπειρογνώμονα Paulo Sérgio Pinheiro, που δημοσιεύθηκε πρόσφατα από τα Ηνωμένα Έθνη αναφορικά με τη βία κατά των παιδιών (13). Η έκθεση «συνιστά μετ' επιμονής στα κράτη μέλη να απαγορεύσουν κάθε μορφή βίας κατά των παιδιών, σε κάθε πλαίσιο, συμπεριλαμβανομένων της σωματικής τιμωρίας, των επιβλαβών παραδοσιακών πρακτικών — όπως ο πρόωρος ή εξαναγκαστικός γάμος, ο ακρωτηριασμός των γυναικείων γεννητικών οργάνων και τα αποκαλούμενα εγκλήματα τιμής — της σεξουαλικής βίας, του βασανισμού και των λοιπών άγριων, απάνθρωπων και εξευτελιστικών μορφών μεταχείρισης ή τιμωρίας.» (14) Η ΕΟΚΕ προτρέπει την Επιτροπή να μελετήσει το θέμα του διορισμού Ειδικού Αντιπροσώπου για τα θέματα βίας κατά των παιδιών, προκειμένου να προαχθεί και να υποστηριχθεί η εφαρμογή των συστάσεων που διατυπώνονται στην έκθεση.

4. Τα δικαιώματα των παιδιών σε επίπεδο ΕΕ

4.1 Η ΕΟΚΕ επικροτεί την επιβεβαίωση ότι τα κράτη μέλη υποχρεούνται να τηρούν τις διεθνείς Συνθήκες και ειδικότερα τη Σύμβαση των Ηνωμένων Εθνών για τα Δικαιώματα του Παιδιού (ΣΔΠ), που έχει επικυρωθεί από όλα τα κράτη μέλη της ΕΕ. Πράγματι, σε παγκόσμια κλίμακα, μόνον οι ΗΠΑ και η Σομαλία δεν έχουν επικυρώσει τη ΣΔΠ. Σε αυτό το πλαίσιο, οι βασικές συμβάσεις της Διεθνούς Οργάνωσης Εργασίας (ΔΟΕ) σχετικά με την απαγόρευση της εργασίας των παιδιών παρουσιάζουν ξεχωριστό ενδιαφέρον.

4.2 Η ΕΟΚΕ εκφράζει δυσαρέσκεια για το γεγονός ότι δεν τονίζεται επαρκώς στην ανακοίνωση ότι τα κράτη μέλη οφείλουν να ανταποκριθούν άνευ χρονοτριβών στις ευρωπαϊκές και διεθνείς υποχρεώσεις τους όσον αφορά τα δικαιώματα των παιδιών και συγκεκριμένα στα πλαίσια της Σύμβασης των Ηνωμένων Εθνών για τα Δικαιώματα του Παιδιού. Η ΕΟΚΕ θεωρεί ότι χρειάζεται να καταβληθούν πολλές προσπάθειες ακόμη, τόσο σε επίπεδο ΕΕ όσο και σε επίπεδο κρατών μελών, για να διασφαλισθεί η συμμόρφωση σε νομοθετικό και πρακτικό επίπεδο με τις ισχύουσες δεσμεύσεις, π.χ. έναντι της ΣΔΠ, της Ευρωπαϊκής Σύμβασης για την προάσπιση των Δικαιωμάτων του Ανθρώπου και των μέσων του Συμβουλίου της Ευρώπης. Οι προσπάθειες αυτές θα πρέπει να ενσωματωθούν στην προτεινομένη αξιολόγηση αντικτύπου των μέτρων που εφαρμόζονται ήδη στην ΕΕ και επηρεάζουν τα δικαιώματα των παιδιών. Στον τομέα αυτό, θα μπορούσαν να αξιοποιηθούν οι γνωμοδοτήσεις που οι ΜΚΟ και οι εθνικές κυβερνήσεις καταρτίζουν ανά τετραετία σχετικά με την εφαρμογή της ΣΔΠ, γνωμοδοτήσεις που υποβάλλουν όλες οι χώρες της ΕΕ. Οι εν λόγω γνωμοδοτήσεις θα μπορούσαν ενδεχομένως να αποτελέσουν αντικείμενο μιας δεύτερης ανάλυσης.

4.3 Η ΕΟΚΕ επικροτεί την πρόταση της Επιτροπής να αναλύσει την έκταση και την πηγή των αιτίων που εμποδίζουν τα παιδιά να απολαύουν πλήρως τα δικαιώματά τους. Θα έχει μεγάλη σημασία όχι μόνο να «αξιολογήσει την αποτελεσματικότητα της ήδη υφιστάμενης δράσης», αλλά και να διευκολύνει την αξιολόγηση της προόδου που επιτελούν τα κράτη μέλη προκειμένου να συμμορφωθούν με την ΣΔΠ, μέσω της συγκριτικής ανάλυσης στοιχείων, όπως καθορίζεται στην Αξιολόγηση Αντικτύπου.

4.4 Η ΕΟΚΕ συνιστά κατά προτεραιότητα την κατάρτιση δέσμης συγκρίσιμων δεικτών και τη συλλογή συνεκτικών στοιχείων σε επίπεδο κρατών μελών. Στα πλαίσια της Ανοικτής Μεθόδου Συντονισμού έχει ήδη αρχίσει η επεξεργασία για τον καθορισμό δείκτη (ή δέσμης δεικτών) σχετικά με την ευημερία των παιδιών. καθώς και η συλλογή στοιχείων όσον αφορά τα εισοδήματα των φτωχών, τις υλικές στερήσεις και τη στέγαση (15). Πολλές και διάφορες τράπεζες δεδομένων υφίστανται επίσης σε επίπεδο κρατών μελών (16). Η ανάπτυξη των δεικτών πρέπει να αντικατοπτρίζει τις εμπειρίες των παιδιών και ό,τι τα συμφέρει καλύτερα και γι' αυτό πρέπει να διευκολυνθεί η συμμετοχή των παιδιών στον καθορισμό των δεικτών.

4.5 Η ΕΟΚΕ στηρίζει την πρόταση της Επιτροπής περί ενσωμάτωσης των δικαιωμάτων του παιδιού στον σχεδιασμό των νομοθετικών και μη νομοθετικών δράσεων της Ευρωπαϊκής Επιτροπής που ενδέχεται να τα επηρεάσουν. Μεγάλη σημασία εδώ έχει να προσδιορισθούν οι καίριοι τομείς που επηρεάζουν αισθητά τα παιδιά, συμπεριλαμβανομένων και όσων κατά παράδοση δεν συνδέονται με τα παιδιά, αλλά επηρεάζουν σημαντικότατα τη ζωή τους.

4.6 Η ΕΟΚΕ συνιστά να χρησιμοποιηθεί η Ανοικτή Μέθοδος Συντονισμού ως μηχανισμός δέσμευσης των κρατών μελών και ως βάση για την υιοθέτηση των βέλτιστων πρακτικών για την εφαρμογή της ΣΔΠ.

4.7 Η ΕΟΚΕ επικροτεί την πρόταση της Επιτροπής σχετικά με τη διοργάνωση συνάντησης των εμπλεκομένων παραγόντων σε ένα Ευρωπαϊκό Φόρουμ για τα Δικαιώματα του Παιδιού και τη δημιουργία διαδικτυακής πλατφόρμας συζήτησης και εργασίας. Η ΕΟΚΕ θα επιδιώξει να συμμετάσχει ενεργώς στο σημαντικό αυτό Φόρουμ.

4.8 Η ΕΟΚΕ επικροτεί τα βραχυπρόθεσμα μέτρα που προτείνονται στην ανακοίνωση για την αντιμετώπιση ορισμένων από τις πιο επείγουσες προκλήσεις. Παράλληλα με τα προτεινόμενα μέτρα, η ΕΟΚΕ τονίζει ότι πρέπει κατεπειγόντως να προβλεφθεί ένα μέσο για να καταστεί δυνατή η διακρατική συνεργασία μεταξύ των αστυνομικών δυνάμεων για τον έλεγχο των ποινικών μητρώων του προσωπικού και των εθελοντών που εργάζονται με παιδιά. Η ΕΟΚΕ προτρέπει τη στρατηγική να εξετάσει τη δυνατότητα κατάρτισης μητρώου ΕΕ των ατόμων που έχουν καταδικασθεί για σεξουαλικά αδικήματα κατά των παιδιών και στο οποίο θα έχουν πρόσβαση οι αστυνομικές υπηρεσίες.

4.9 Η ΕΟΚΕ επικροτεί τις προτάσεις της Επιτροπής για την εκπόνηση στρατηγικής επικοινωνίας όσον αφορά τα δικαιώματα του παιδιού και για την παροχή πληροφόρησης σχετικά με τα δικαιώματα του παιδιού κατά τρόπο φιλικό προς τα παιδιά. Η ΕΟΚΕ τονίζει ότι αυτά πρέπει να βασισθούν στην ΣΔΠ, όλες δε οι εκστρατείες πληροφόρησης να λαμβάνουν υπόψη την ηλικία, να είναι διαθέσιμες σε πολλές γλώσσες και προσιτές στα παιδιά με αναπηρία.

4.10 Η ΕΟΚΕ επικροτεί την πρόταση της Επιτροπής σχετικά με τη δημιουργία διϋπηρεσιακής ομάδας της Επιτροπής. Η ΕΟΚΕ θα επιδιώξει την εκπροσώπησή της στους κόλπους της εν λόγω ομάδας. Η ΕΟΚΕ επικροτεί την πρόταση της Επιτροπής σχετικά με τη δημιουργία Μονάδας για τα δικαιώματα του παιδιού στους κόλπους της Επιτροπής και σχετικά με τον διορισμό Συντονιστή για τα δικαιώματα του παιδιού. Η ΕΟΚΕ σημειώνει πόσο σημαντικός είναι ο ρόλος του Συντονιστή για να διασφαλισθεί η επιτυχία της στρατηγικής.

4.11 Η ΕΟΚΕ τονίζει ότι πρέπει να παρασχεθούν οι απαραίτητοι οικονομικοί και ανθρώπινοι πόροι για τα νέα αυτά φόρουμ και φορείς, ότι πρέπει να προβλεφθεί κατάλληλο καθεστώς και πολιτικές δυνατότητες για τον Συντονιστή προκειμένου να επιτύχει στο έργο του και ότι απαιτείται πολιτική δέσμευση για την εξέλιξη της ανακοίνωσης και την ανάπτυξη της πράσινης Βίβλου και της Στρατηγικής. Η ΕΟΚΕ προτείνει το Ευρωπαϊκό Κοινοβούλιο να εξετάσει την υιοθέτηση ειδικών μέτρων για τη χρηματοδότηση της στρατηγικής και των προτεινόμενων συναφών δράσεων.

4.12 Η ΕΟΚΕ επικροτεί την πρόταση της Επιτροπής όσον αφορά την υποβολή ετήσιας έκθεσης σχετικά με την επιτελούμενη πρόοδο. Η ΕΟΚΕ ζητεί να της υποβάλλεται αίτηση γνωμοδότησης για την πορεία της εν λόγω έκθεσης, η δε έκθεση να δημοσιεύεται.

5. Τα δικαιώματα του παιδιού σε διεθνές επίπεδο

5.1 Η ΕΟΚΕ επικροτεί το γεγονός ότι η προσοχή επικεντρώνεται εξίσου στα παιδιά που διαμένουν εντός της ΕΕ και στα παιδιά εκτός της ΕΕ. Μολαταύτα, η ΕΟΚΕ σημειώνει με δυσαρέσκεια ότι το κείμενο φαίνεται να δίδει το προβάδισμα στην «παγκόσμια κατάσταση» μάλλον παρά στην κατάσταση που επικρατεί «εντός της ΕΕ» και, συνεπώς, στον διεθνή διάλογο εις βάρος του διακρατικού διαλόγου. Η ΕΟΚΕ συνιστά να αποκατασταθεί στην ανακοίνωση η ισορροπία μεταξύ της παγκόσμιας κατάστασης και της κατάστασης που επικρατεί στην ΕΕ όσον αφορά τον εσωτερικό και διακρατικό διάλογο και τις συνακόλουθες δράσεις.

5.2 Η Ευρωπαϊκή Ένωση και τα κράτη μέλη της θα πρέπει να συνεκτιμούν συστηματικά στις διμερείς συμφωνίες και στις σχέσεις με τρίτες χώρες τις συστάσεις (Συμπερασματικές Παρατηρήσεις) της Επιτροπής των Ηνωμένων Εθνών τα Δικαιώματα του Παιδιού.

5.3 Η ΕΟΚΕ επικροτεί την επιβεβαίωση ότι η καθολική σχεδόν επικύρωση της ΣΔΠ συνιστά ισχυρότατη βάση αμοιβαίας δέσμευσης μεταξύ της Ευρωπαϊκής Επιτροπής και των τρίτων χωρών. Λυπάται όμως για το γεγονός ότι η ανακοίνωση δεν εκμεταλλεύεται τις δυνατότητες να χρησιμοποιηθεί η επικύρωση της ΣΔΠ από όλα τα κράτη μέλη της ΕΕ ως πλαίσιο δέσμευσης μεταξύ των κρατών μελών και ως πρότυπο υιοθέτησης των βέλτιστων πρακτικών.

5.4 Η ΕΟΚΕ συνιστά να προβλεφθεί συγκεκριμένο ποσοστό της χρηματοδότησης της αναπτυξιακής βοήθειας της ΕΕ για τις παρεμβάσεις υπέρ των παιδιών.

6. Ευχαριστίες

6.1 Στο πλαίσιο της επεξεργασίας της γνωμοδότησής της, η ΕΟΚΕ διενέργησε διαβουλεύσεις με διάφορα δίκτυα και οργανώσεις παιδιών και εκφράζει τις ευχαριστίες της για τη συμβολή τους (17).

7. Ειδικές παρατηρήσεις σχετικά με την ορολογία (18) {Σημ. του Μτφ. Δεν αφορούν το ελληνικό κείμενο}

7.1 Η φράση «sexual abuse» θα πρέπει να αντικατασταθεί με τη φράση «sexual exploitation» (σεξουαλική εκμετάλλευση).

7.2 Ο όρος «handicaps» (δυσχεραίνει) θα πρέπει να αντικατασταθεί με τη λέξη «impedes» (παρακωλύει).

7.3 Η φράση «break of adolescence» (είσοδος στην εφηβεία) θα πρέπει να αντικατασταθεί με τη φράση «beginning of adolescence» (αρχή της εφηβείας).

7.4 Θα πρέπει να διευκρινιστεί η φράση «indoor pollution» (ρύπανση εντός της κατοικίας).

Βρυξέλλες, 13 Δεκεμβρίου 2006 Ο Πρόεδρος της Ευρωπαϊκής Οικονομικής και Κοινωνικής Επιτροπής Δημήτρης ΔΗΜΗΤΡΙΆΔΗΣ

(1) Πρωτόκολλο των ΗΕ για την Πρόληψη, Καταστολή και Τιμωρία της Εμπορίας Ανθρώπων και ιδίως Γυναικών και Παιδιών, Πρωτόκολλο στη Σύμβαση των ΗΕ για τα Δικαιώματα του Παιδιού σχετικά με την πώληση παιδιών, την παιδική πορνεία και την παιδική πορνογραφία, Πρωτόκολλο στη Σύμβαση των ΗΕ για τα Δικαιώματα του Παιδιού σχετικά με την εμπλοκή παιδιών σε ένοπλες συγκρούσεις.

(2) Γενική Συνέλευση των ΗΕ, Διακήρυξη της Χιλιετίας των ΗΕ, 55η σύνοδος, 18 Σεπτεμβρίου 2000.

(3) Το πλήρες κείμενο βρίσκεται στη διεύθυνση

http://www.echr.Council of Europe.int/ECHR/EN/Header/Basic+Texts.

(4) Ο Χάρτης Θεμελιωδών Δικαιωμάτων της ΕΕ (ΕΕ C 364 της 18.12.2000) βρίσκεται στη διεύθυνση

http://europa.eu.int/comm/justice_home/unit/charte/index_en.html.

(5) Στρατηγικοί Στόχοι 2005-2009. Ευρώπη 2010: Μία εταιρική σχέση για την ανανέωση της Ευρώπης, Ευημερία, Αλληλεγγύη και Ασφάλεια. COM (2005) 12, 26.1.2005.

(6) Γνωμοδότηση της ΕΟΚΕ της 28.2.1996 με θέμα Ευρωπαϊκή Πολιτιστική Πολιτική για τα Παιδιά. Εισηγητής: ο κ. Σκλαβούνος (ΕΕ C 153 της 28.5.1996)

Γνωμοδότηση της ΕΟΚΕ της 2.7.1998 με θέμα Καταπολέμηση της εκμετάλλευσης των παιδιών και του σεξουαλικού τουρισμού. Εισηγητής: ο κ. Σκλαβούνος (ΕΕ C 284 της 14.9.1998)

Γνωμοδότηση της ΕΟΚΕ της 29.11.2000 με θέμα Λευκό Βιβλίο: Πολιτική νεολαίας. Εισηγήτρια: η κ. Hassett-van Turnhout (ΕΕ C 116 της 20.4.2001)

Γνωμοδότηση της ΕΟΚΕ της 24.4.2002 με θέμα Πρόταση απόφασης του Ευρωπαϊκού Κοινοβουλίου και του Συμβουλίου για την ανακήρυξη του 2004 ως ευρωπαϊκού έτους εκπαίδευσης μέσω του αθλητισμού. Εισηγητής: ο κ. Κορυφίδης (ΕΕ C 149 της 21.6.2002)

Γνωμοδότηση της ΕΟΚΕ της 25.4.2002 με θέμα Λευκό Βιβλίο της Ευρωπαϊκής Επιτροπής: μια νέα πνοή για την ευρωπαϊκή νεολαία. Εισηγήτρια: η κ. Hassett-van Turnhout (ΕΕ C 149 της 21.6.2002)

Γνωμοδότηση της ΕΟΚΕ της 24.9.2003 με θέμα Πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας. Εισηγήτρια: η κ. Hassett-van Turnhout (ΕΕ C 10 της 14.1.2004)

Γνωμοδότηση της ΕΟΚΕ της 16.12.2004 με θέμα Οι σχέσεις μεταξύ των γενεών. Εισηγητής: ο κ. Bloch-Lainé (ΕΕ C 157 της 28.6.2005)

Γνωμοδότηση της ΕΟΚΕ της 10.3.2005 με θέμα Πρόταση απόφασης του Ευρωπαϊκού Κοινοβουλίου και του Συμβουλίου για την κατάρτιση του προγράμματος «Νεολαία σε δράση» για την περίοδο 2007-2013 . Εισηγητής: ο κ. Rodríguez García-Caro (ΕΕ C 234 της 22.9.2005)

Γνωμοδότηση της ΕΟΚΕ της 11.5.2005 με θέμα Πρόταση κανονισμού του Ευρωπαϊκού Κοινοβουλίου και του Συμβουλίου για παιδιατρικά φάρμακα και για την τροποποίηση του κανονισμού (EΟΚ) αριθ. 1768/92, της οδηγίας 2001/83/EΚ και του κανονισμού (EΚ) αριθ. 726/2004. Εισηγητής: ο κ. Braghin (ΕΕ C 267 της 27.10.2005).

Γνωμοδότηση της ΕΟΚΕ με θέμα «Τα παιδιά ως έμμεσα θύματα της ενδο-οικογενειακής βίας». Εισηγήτρια: η κ. Heinisch.

(7) Σύμβαση των ΗΕ για τα Δικαιώματα του Παιδιού, 1989, Δήλωση των ΗΕ για το Διεθνές Έτος Νεολαίας 1985, «Ειρήνη, Συμμετοχή, Ανάπτυξη», Ευρωπαϊκός Χάρτης για τη Συμμετοχή των Νέων στο Δημοτικό και Περιφερειακό Βίο του Συνεδρίου των Τοπικών και Περιφερειακών Αρχών στην Ευρώπη, 1992, Σύσταση της Επιτροπής Υπουργών του Συμβουλίου της Ευρώπης για τη «Συμμετοχή των νέων και το μέλλον της κοινωνίας των πολιτών», Σύσταση αριθ. R (97) 3 της 4ης Φεβρουαρίου 1997, Ψήφισμα της συνεδρίασης των Υπουργών για τη Νεολαία στους κόλπους του Συμβουλίου της 8ης Φεβρουαρίου 1999 (ΕΕ 1999/C42/01).

(8) COM (2003) 650 τελικό, Βρυξέλλες, 30.10.2003.

(9) Οικονομικό και Κοινωνικό Συμβούλιο των ΗΕ, Επιτροπή για το Καθεστώς των Γυναικών 2007: εστίαση στις διακρίσεις και στη βία εναντίον των παιδιών θηλυκού γένους.

(10) Στο στόχο της ανακοίνωσης «θέσπιση ολοκληρωμένης στρατηγικής της ΕΕ για την προώθηση και διαφύλαξη των δικαιωμάτων του παιδιού στις εσωτερικές και εξωτερικές πολιτικές», όπως και στο άρθρο 24 του Χάρτη Θεμελιωδών Δικαιωμάτων της ΕΕ, σύμφωνα με το οποίο «σε όλες τις δράσεις που σχετίζονται μα τα παιδιά και αναλαμβάνονται είτε από δημόσιες αρχές είτε από ιδιωτικά ιδρύματα, πρώτη προτεραιότητα θα πρέπει να αποτελεί η καλύτερη εξυπηρέτηση των παιδικών συμφερόντων».

(11) Τη σύσταση για την παιδική μέριμνα 92/241/ΕΟΚ, η οποία υιοθετήθηκε στις 31 Μαρτίου 1992 από το Συμβούλιο Υπουργών, καθώς και τους Ποιοτικούς στόχους για τις υπηρεσίες για παιδιά μικρής ηλικίας που κατάρτισε το Δίκτυο Παιδικής Μέριμνας και δημοσιεύθηκε από την Ευρωπαϊκή Επιτροπή το 1996.

(12) Αυτό θα μπορούσε να επιτευχθεί σε συνεργασία με το Συμβούλιο της Ευρώπης, η Κοινοβουλευτική Συνέλευση και η Επιτροπή Υπουργών του οποίου υιοθέτησαν, κατά το 2005, συστάσεις σχετικά με τα παιδιά που διαμένουν σε ιδρύματα. Βλ. Σύσταση No R (2005) 5 της Επιτροπής Υπουργών προς τα κράτη μέλη σχετικά με τα παιδιά που διαμένουν σε ιδρύματα.

(13) Βλ. www.violencestudy.org

(14) 61η Σύνοδος του ΟΗΕ, Προαγωγή και προστασία των δικαιωμάτων των παιδιών Α/61/299..

(15) Δέσμη γενικών δεικτών και ευθυγραμμισμένες δέσμες κοινωνικής ένταξης, συντάξεων και υγείας, Ιούνιος 2006.

(16) Επί παραδείγματι, η έκθεση της Υπηρεσίας Απασχόλησης και Συντάξεων του Ηνωμένου Βασιλείου «Opportunity for All: seventh annual Report 2005», Department for Work & Pensions, UK, περιλαμβάνει ένα ευρύτατη φάσμα δεικτών για τα παιδιά και τους νέους.

(17) Eurochild, SOS Kinderdorf, Παγκόσμια Ένωση Προσκόπων και Οδηγών (WAGGGS), European Information Bureau, Jaap Doek, Chairman of the UN Committee on the Rights of the Childand και Thomas Coram Research Unit.

(18) Όλες οι παραπομπές είναι από το κεφάλαιο I.4.1, COM(2006) 367 τελικό.